Kakukktojás

Kellék: 52 lapos kártyacsomag (francia kártya jokerek nélkül).

Bemutatás:

A bemutatáshoz két néző szükséges. A bűvész a nézők előtt gyorsan ellapozza színével felfelé a kártyacsomagot, hogy a nézők lássák, hogy a lapok össze vannak keverve, majd a kártyacsomagot hátlappal felfelé a bűvész leteszi. Ezután a nézők, ha akarják, emelhetik is a kártyacsomagot. Ezután a bűvész megkéri valamelyik nézőt, hogy a csomagból valamennyi lapot összefogva emeljen le, a leemelt lapokat tegye félre. Ezután a bűvész az első nézőt megkéri, hogy a megmaradt csomag felső lapját vegye a kezébe, nézze meg, és tartsa magánál. Ezután a bűvész megkéri a második nézőt, hogy a megmaradt csomag felső lapját vegye a kezébe, nézze meg, és tartsa magánál. Ezután az első néző tegye vissza a választott lapját hátával felfelé a megmaradt csomagra, majd a második néző is tegye vissza a választott lapját hátával felfelé a megmaradt csomagra. Ezután valamelyik néző a félretett lapokat összefogva tegye vissza a megmaradt csomag tetejére. Ekkor, ha a nézők akarnak, újabb emeléseket végezhetnek el. Ezután az így kapott csomagot „egyet ide, egyet oda, egyet emide, egyet amoda” módszerrel a bűvész vagy a nézők szétválasztják négy kisebb csomagra. Ügyelni kell arra, hogy ez a négy kisebb csomag egy elképzelt négyzet csúcsaiban legyen, mégpedig úgy, hogy mindegyiknek a hosszabb oldala azzal a négyzetátlóval legyen párhuzamos, amelyik abból a csúcsból indul ki, amelyben az a csomag van. Továbbá ügyelni kell arra, hogy a lapok szétosztása a négyzet kerületét állandó irányba körbejárva történjen. Ezután a nézők ezt a négy kisebb csomagot egymás közt elosztják, és mindkét néző a nála levő két kisebb csomagot összekeverheti. Ezután a nézők megnézik a náluk levő kártyalapokat. Mindkét néző azt tapasztalja, hogy a nála levő lapok egy kivételével mindegyike piros vagy mindegyike fekete. És mindkét nézőnél ez a kivétel-lap éppen a választott kártyák egyike.

Magyarázat:

A mutatvány teljesen automatikus. A csomagot úgy kell előkészíteni, hogy a csomagban a piros (káró, kör) és a fekete (treff, pikk) lapok felváltva kövessék egymást. (Azaz két fekete nem lehet egymás mellett, és két piros sem lehet egymás mellett.)

Lényeges, hogy amikor a kártyacsomag emelése után, először az első néző leveszi a csomag legfelső lapját, majd a második néző leveszi a maradék csomag legfelső lapját, ekkor az egyik nézőnél piros lap lesz, a másik nézőnél fekete lap lesz, mivel a kártyacsomagban a piros és fekete lapok váltakozó sorrendben követik egymást. Ezután az első néző a nála levő lapot visszateszi a kártyacsomag tetejére, és ezután a második néző is visszateszi a nála levő lapot visszateszi a kártyacsomag tetejére. Így a két lap sorrendje megfordul, azaz ennek a két lapnak az esetében piros helyére fekete kerül, fekete helyére piros kerül. Így a csomagban most is minden azonos paritású helyen levő lapok mindegyike vagy piros, vagy fekete, kivéve a választott lapok.

Csak akkor kell egy kicsit ügyeskedni, amikor a két néző a négy kisebb csomagot szétosztja egymás közt, úgy hogy mind a két nézőnél két kisebb csomag legyen. Ezért a következőképpen célszerű a bűvésznek eljárni: Először az egyik néző választ egy kisebb csomagot, és utána a másik néző választ egy kisebb csomagot. A bűvész arra vigyázzon, hogy ne azt mondja a nézőknek, hogy válasszanak csomagot, hanem hogy mutassanak valamelyik csomagra, ugyanis igazából a bűvész választ. Ha két szomszédos csomagot választanak a nézők, akkor a nézők az általuk választott csomagokat és az általuk választott csomaggal szemközti csomagot is vegyék magukhoz. Ha két, egymással szemközti csomagot választanak, akkor a második néző adja oda a választott csomagját az első nézőnek, és a második nézőé lesz a megmaradt két csomag.